CELEX: 52015PC0494
Language: sl
Date: 2015-10-12
Title: Predlog IZVEDBENI SKLEP SVETA o dovoljenju Združenemu kraljestvu, da še naprej uporablja posebni ukrep o odstopanju od členov 26(1)(a), 168 in 168a Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 12.10.2015
            COM(2015) 494 final
            2015/0238(NLE)
            Predlog
            IZVEDBENI SKLEP SVETA
            o dovoljenju Združenemu kraljestvu, da še naprej uporablja posebni ukrep o odstopanju od členov 26(1)(a), 168 in 168a Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               Razlogi za predlog in njegovi cilji
            
            
               
                  V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
               
               
                  V dopisu, ki ga je Komisija evidentirala 22. maja 2015, je Združeno kraljestvo zaprosilo za dovoljenje za nadaljnjo uporabo odstopanja od členov 16 in 168 Direktive o DDV. V skladu s členom 395(2) Direktive o DDV je Komisija z dopisom z dne 5. junija 2015 obvestila druge države članice o prošnji Združenega kraljestva. Z dopisom z dne 8. junija 2015 je Komisija uradno obvestila Združeno kraljestvo, da ima na voljo vse informacije, potrebne za oceno prošnje.
               
            
            
               Splošno ozadje
            
            
               Člena 168 in 168a Direktive o DDV določata, da ima davčni zavezanec pravico do odbitka DDV, obračunanega pri nakupih, opravljenih za namene obdavčenih transakcij. Člen 26(1)(a) iste direktive zahteva, da se uporaba blaga, ki je del poslovnih sredstev podjetja, za zasebno rabo šteje kot opravljanje storitev za plačilo, če je blago upravičeno do odbitka DDV. Ta sistem omogoča izterjavo prvotno odbitega DDV v zvezi z zasebno rabo.
            
            
               V primeru službenih avtomobilov, ki se delno uporabljajo v zasebne (neslužbene) namene, je pogosto težko izračunati in obdavčiti zasebno rabo po zgoraj navedenih pravilih.
            
            
               V zvezi s tem Združeno kraljestvo uporablja posebno shemo pavšalne obdavčitve zasebne rabe, odobreno z Odločbo Sveta 86/356/EGS z dne 21. julija 1986 o dovoljenju Združenemu kraljestvu, da uporablja pavšalne sheme za neodbitni davek na dodano vrednost, ki se zaračunava za porabo goriva v službenih avtomobilih
                  1
               , ki je temeljila na delovni prostornini motorja in vrsti goriva avtomobila.
            
            
               To prvotno odstopanje je bilo ukinjeno in nadomestila ga je Odločba Sveta 2006/659/ES z dne 25. septembra 2006 o dovoljenju Združenemu kraljestvu, da uvede posebni ukrep, ki odstopa od člena 5(6) in člena 11(A)(1)(b) Direktive 77/388/EGS o usklajevanju zakonodaje držav članic o prometnih davkih
                  2
               , ki uvaja pavšalno obdavčitev zasebne rabe na podlagi emisijske stopnje CO2 avtomobila. Ta shema temelji na dejstvu, da obstaja neposredno razmerje med emisijami in količino porabljenega goriva, saj so višje emisije in višja poraba goriva neposredno povezane. Na podlagi teh emisijskih stopenj se izračuna poraba goriva na kilometer, ki se nato združi s  povprečno kilometrino, prevoženo za zasebne namene, določeno na podlagi neposrednih davčnih podatkov in maloprodajne cene avtomobilskega goriva. Rezultat tega je dajatev za zasebno rabo, ki ustreza znesku DDV na zasebno rabo vozila. Ta dajatev se enkrat letno revalorizira, da se upoštevajo spremembe v ceni goriva.
            
            
               Združeno kraljestvo meni, da je ta sistem dokazano pravilen in omogoča precejšnjo poenostavitev tako za podjetja kot za davčno upravo. V zvezi s tem je treba podariti, da sistem ni obvezen za davčne zavezance, ki se lahko odločijo, da bodo upoštevali običajna pravila. Vendar po ocenah približno 230 000 vozil deluje v skladu s to poenostavitvijo.
            
            
               Zato je Združeno kraljestvo zaprosilo za podaljšanje uporabe odstopanja.
            
            
               Zgoraj omenjena odločba, ki preneha veljati 31. decembra 2015, je bila odobrena na podlagi t.i. Šeste direktive sveta 77/388/EGS z dne 17. maja 1977 o usklajevanju zakonodaje držav članic o prometnih davkih – Skupni sistem davka na dodano vrednost: enotna osnova za odmero
                  3
                , ki je bila brez vsebinskih sprememb nadomeščena z Direktivo o DDV, ki torej tvori podlago za veljavno odločbo.
            
            
               Vsaki prošnji za podaljšanje po 31. decembru 2018 bi bilo treba priložiti poročilo o delovanju sistema.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost)
            
            
               Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja.
            
         
         
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
               
               
                  Zaradi omejenega področja uporabe odstopanja je posebni ukrep sorazmeren z želenim ciljem, tj. poenostavitev postopka pobiranja DDV. Ne presega tega, kar je potrebno za  poenostavitev pobiranja DDV v specifičnem sektorju.
               
               
                  Sistem za davčne zavezance ostane neobvezen.
               
            
            
               •Izbira instrumenta
            
            
               
                  V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je sklep Sveta najprimernejši instrument, saj je lahko naslovljen na posamezne države članice.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanje z zainteresiranimi stranmi
            
            
               
                  Ta predlog temelji na prošnji Združenega kraljestva in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Zunanje strokovno mnenje ni bilo potrebno.
               
            
            
               •Ocena učinka
            
            
               
                  Namen predloga sklepa je poenostavitev pobiranja DDV za službene avtomobile, ki se delno uporabljajo za neslužbene namene, in ima torej potencialen pozitiven učinek. 
               
               
                  Za davčne zavezance, ki bi se odločili uporabiti ta sistem, zmanjšuje upravno breme in stroške skladnosti, saj jim ni treba natančno evidentirati prevoženih kilometrov za vsako službeno vozilo za potrebe DDV. Takšne zahteve po vodenju evidenc terjajo veliko časa in pogosto nalagajo precejšnja upravna bremena za razmeroma majhen znesek davkov.  Metoda poenostavitve zmanjšuje breme za davčne organe, ki bi sicer morali revidirati številne posamezne situacije. 
               
            
            
               Vendar bo učinek omejen zaradi ozkega področja in časovno omejene uporabe odstopanja. 
            
            
               4.PRORAČUNSKE POSLEDICE
            
            
               
                  Predlog nima nobenih negativnih posledic za proračun EU.
               
            
            
               5.DRUGI ELEMENTI
            
            
               
                  Predlog vsebuje samoderogacijsko klavzulo; samodejni rok prenehanja veljavnosti, ki je določen na 31. decembra 2018.
               
            
            
               2015/0238 (NLE)
            
         
         
            
               Predlog
            
            
               IZVEDBENI SKLEP SVETA
            
            
               o dovoljenju Združenemu kraljestvu, da še naprej uporablja posebni ukrep o odstopanju od členov 26(1)(a), 168 in 168a Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  4
               , zlasti člena 395(1) Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)S Sklepom Sveta 2006/659/ES
                  5
                se je Združenemu kraljestvu dovolilo, da uporablja posebne ukrepe za poenostavitev določitve deleža davka na dodano vrednost (DDV) v zvezi z izdatki za gorivo službenih avtomobilov, ki se ne uporabljajo izključno v službene namene, na pavšalni osnovi. Sistem, ki ni obvezen za davčne zavezance, temelji na stopnji emisij ogljikovega dioksida (CO2) iz avtomobila, ker obstaja sorazmerna soodvisnost med emisijami in porabo goriva ter zato tudi z izdatki za gorivo.
            
            
               (2)V dopisu, ki ga je Komisija evidentirala 22. maja 2015, je Združeno kraljestvo zaprosilo za dovoljenje za nadaljnjo uporabo ukrepa.
            
            
               (3)Komisija je z dopisom z dne 5. junija 2015 ostale države članice obvestila o prošnji Združenega kraljestva. Komisija je z dopisom z dne 8. junija 2015 uradno obvestila Združeno kraljestvo, da ima na voljo vse informacije, potrebne za presojo prošnje.
            
            
               (4)Združeno kraljestvo meni, da je takšna ureditev omogočila poenostavitev postopkov pobiranja DDV za odhodke za gorivo službenih avtomobilov tako za davčne zavezance kot za davčno upravo. Zato je primerno, da se Združenemu kraljestvu dovoli uporaba ukrepa do 31. decembra 2018.
            
            
               (5)Če bo Združeno kraljestvo menilo, da je potrebno nadaljnje podaljšanje po letu 2018, bi moralo Komisiji predložiti poročilo skupaj s prošnjo za podaljšanje najpozneje do 31. marca  2018.
            
            
               (6)Odstopanje nima negativnega učinka na lastna sredstva Unije iz DDV –
            
            
               SPREJEL NASLEDNJI SKLEP: 
            
            
               Člen 1
            
            
               Z odstopanjem od člena 26(1)(a),  člena 168 in člena 168a  Direktive 2006/112/ES se Združenemu kraljestvu dovoli, da od 1. januarja 2016 do 31. decembra 2018 določi delež davka na dodano vrednost v zvezi z izdatki za gorivo v službenih avtomobilih, ki se uporabljajo v zasebne namene, na pavšalni osnovi.
            
            
               Člen 2
            
            
               Delež davka iz člena 1 se izrazi v fiksnih zneskih, določenih na podlagi stopnje emisij CO2 vrste vozila, ki odražajo porabo goriva. Združeno kraljestvo letno prilagodi te fiksne zneske, in sicer na način, ki odraža spremembe povprečnih stroškov goriva.
            
            
               Člen 3
            
         
         
            
               Sistem, oblikovan na podlagi tega sklepa, je za davčne zavezance neobvezen.
            
            
               Člen 4
            
            
               Morebitna prošnja za podaljšanje posebnega ukrepa, ki je določen v tem sklepu, se predloži Komisiji najpozneje do 31. marca 2018 in jo spremlja poročilo, ki vsebuje pregled uporabe tega ukrepa.
            
            
               Člen 5
            
            
               Ta sklep je naslovljen na Združeno kraljestvo Velika Britanija in Severna Irska.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 212, 2.8.1986, str. 35.
               
               
                  
                     (2)
                  UL L 272, 3.10.2006, str. 15.
               
               
                  
                     (3)
                  UL L 145, 13.6.1977, str. 1.
               
               
                  
                     (4)
                  
                  
                     UL L 347, 11.12.2006, str. 1
                  
                  .
               
               
                  
                     (5)
                  Odločba Sveta 2006/659/ES z dne 25. septembra 2006 o dovoljenju Združenemu kraljestvu, da uvede posebni ukrep, ki odstopa od člena 5(6) in člena 11(A)(1)(b) Direktive 77/388/EGS o usklajevanju zakonodaje držav članic o prometnih davkih (UL L 272, 3.10.2006, str. 15).